1Che tak i 'ij-le, i ma Heródes, chi 'atol tzij re i jyub Galiléa, xu ta rason wach co'on i Jesus. 2Xu bij ire chique i rachi'il: —Ire-le, are i 'etz ma Wan, aj kajsanel ya, ya walijnak chic che i camic —xu bij—. Are i rumal 'uri chi 'o i cho'ab ru' chu 'onquil i milágro —xcha. 3I u camic i ma Wan, queje iri xic'aw wi: i ma Heródes xu tak u chapic i ma Wan y xqui ximo, y xqui c'am bi pa cárcel. Queje xo'on ire ile rumal i rixokil. I ixok-le, ati Erodiys u bi, are i rixokil i ma Felípe chi catz qui cha' quib ru' i ma Heródes. 4I ma Wan u bim ujer che i ma Heródes: —N-'us taj chi ca 'an awixokil che i ixok-le —xu bij. 5Rumal-i, i ma Heródes craj cu camsaj i ma Wan, xui-ri xu xij rib chique i winak. Conojel i winak qui cojom chi i ma Wan lic ajbil u tzij i Dios. 6Are xc'un i nima'ij re u 'ij i ma Heródes, xc'un i ralit i ati Erodiys, xa xajaw chiquiwach conojel i je 'o ru'. I ma Heródes lic kus xrilo. 7Rumal-i xu bij che i ali chi cu ya na che pachique tak ca tz'onox che, y xu cuxtaj u bi i Dios puwi wach i xu bij. 8I ali, ya bital chic che rumal u chuch wach i cu tz'onoj; are 'uri xu bij che i ma Heródes: —Cha ya li u jolom i ma Wan aj kajsanel ya; waral chupam jun plato cha ya chwe —xu bij. 9I ma 'atol tzij lic xbisonic are xu ta ile. Xui-ri, xu tak u 'anic pacha xbix che, man ire xu cuxtaj u bi i Dios puwi wach i xu sujuj che i ali. Xak ni'pa i je 'o chila ru' 'is xqui ta wach i xu bij; rumal-i, xu 'ano. 10Are 'uri xu tak i relsaxic u jolom i ma Wan pa cárcel. 11Te'uri xqui c'am li u jolom chupam jun plato, y xqui ya che i ali; ire xa 'e u jacha che u chuch. 12Te'uri xe upon i u tijoxelab i ma Wan chu c'amic i u ch'acul; xqui c'am bic y xqui muku. Te'uri xe 'e qui bij che i Jesus chi xcamsax i ma Wan. 13I Jesus, are xu ta ile, xel chila utuquel. Xoc bi chupam jun bárco, xa 'e che jun jyub tz'inilic. Xui-ri, i winak lic xqui ta pa xa 'e wi. Ique xe 'el pa tak qui tinimit, xe sutin chu chi' i ya, xe 'e chu c'ulaxic i Jesus. 14Ire, are xel pa bárco, xe ril tan chic uq'uial winak je 'o chila. Lic xril to'bal qui wach, y xe rutzirsaj i iwabib. 15Are ya coc a'ab, i u tijoxelab xe tejeb pan ru' y xqui bij che: —Ya xkaj i 'ij; i waral-i n-ta winak jekel chi. Che a 'ijla bi i winak; cha ya chique que 'e pa tak aldéa chu lo'ic wach i quiqui tijo —xqui bij. 16I Jesus xu bij chique: —N-tu chac que 'ec; chi ya yix chique wach quiqui tij na —xu bij. 17—N-ta ku' yoj wach caka ya chique; xui jo'ob caxlanwa ru' queb car —xe cha. 18—Chi c'ama li waral —xu bij i Jesus chique. 19Te'uri xu bij chique i winak chi que cubi chuwach tak q'uim. Ire xu chap i jo'ob caxlanwa xak i queb car, xtzun chicaj y xu tioxij che i Dios. Te'uri xu pir i caxlanwa y xu ya chique u tijoxelab; ique xqui jach chique i winak. 20Conojel 'is xqui tijo, y xe nojic. Xak xsobrin can cablajuj coban. 21I uq'uial winak chi xe tzukic, xui achiab 'o jo'ob mil chique, y mas puwi ile je 'o juban ixokib, tak i ac'alab. 22Te'uri Jesus xu bij chique u tijoxelab chi que oc pa bárco, que 'ax chic ch'akap. Xu bij chique que nabeaj nubi chuwach ire, tz'akat que u 'ijla bi i winak. 23Xutzin ile, xel bi Jesus chuwi jun jyub utuquel chu tz'onoxic che i Dios. Are xoc a'ab, utuquel 'o chila chuwi jyub. 24Are 'uri i u tijoxelab je 'o pa bárco pa nic'aj ya. I uwi ya lic quel chicaj, quel 'an chirij i bárco rumal i tew chi lic xpe chirij. 25Are ya ca pe u sakiric, i Jesus ca tijin chi be chuwi ya, ca tijin u tejebic cu'. 26I u tijoxelab, are xquilo chi ire ca bin chuwi ya, lic xqui xij quib che. Rumal 'uri, xe siq'uin chu bixquil: —¡Ile, jun xibinel! —xe cha. 27Are 'uri i Jesus xu bij chique: —¡Mi xij iwib! Xa yin. ¡Chi cowirsaj i c'ux! 28Te'uri i ma Pédro xu 'ijla y xu bij che: —Kajwal, we lic katzij yet, cha ya na chwe quin bin awu' puwi i ya —xu bij. 29—Sa'aj wu' —xu bij i Jesus che. I ma Pédro te'uri xel chupam i bárco y xu jek bi binic chuwi ya, ca 'e ru' i Jesus. 30Xak te'et xrilo chi lic nim i tew, y xu xij rib rumal. Are 'uri xu ticba sachic pa ya; rumal-i, xsiq'uin chu bixquil: —¡Kajwal, chin a to! 31I Jesus juntir xu chap pan che u 'ab. Xu bij che: —A-Pédro, ¿n-tu cubibal a c'ux chwe? ¿Wuchac xa xij awib? —xcha. 32Are xe oc bi ique pa bárco, i tew xuxlanic. 33Are 'uri ni'pa i je 'o pa bárco, xe xuqui chuwach i Jesus. —Katzij yet at u C'ojol i Dios —xe cha. 34Te'uri xqui maj chubi qui be puwi ya, y xe upon chu chi' i ta'aj Genesaret. 35I winak chila, are xquetamaj are i Jesus xuponic, xqui paxsaj rason ronojel i ta'aj-le. Te'uri xe qui c'am li ni'pa i iwabib ru' i Jesus. 36Lic xqui tz'onoj che, chi cu ya na chique i iwabib quiqui yin na jubi' u chi' u 'u'; y ni'pa i xqui chap ni u 'u', 'is xe utzir na.
SAN MATÉO 14